Luislange val deur plafonDie plafon waardeur die slange geval het (Foto: Brisbane North Snake Catchers and Relocation) ’n Man van Queensland in Australië het vandeesweek met sy tuiskoms ’n nare verrassing gekry nadat twee yslike luislange deur sy plafon geval en in die huis rondgeseil het. Die slange het deur die plafon in die kombuis geval waarna David Tate Maandag met sy tuiskoms die een slang in die sitkamer en die ander in sy slaapkamer aangetref het. Tate het aan The Courier-Mail gesê hy het dadelik ’n slangvanger ontbied om die twee te vang. “Ek wou hulle beslis nie self hanteer nie,” het hy vertel. BBC berig Steven Brown, slangvanger van Brisbane North Snake Catchers and Relocation, het tot Tate se redding gekom en die slange sonder moeite gevang en in die bosse vrygelaat. Volgens Brown het hy lanklaas met sulke groot en vet slange te doen gekry. Die slange was onderskeidelik 2,8 en 2,5 meter lank en het gesamentlik sowat 22 kg geweeg. Brown meen die twee slange het moontlik oor ’n wyfie baklei toe hulle deur die plafon geval het. Daar is egter nog geen teken van die wyfie nie en daar word vermoed dat sy steeds in die huis of in Tate se tuin skuil. Tate het gesê hy het vantevore al gesien hoe slange op sy dak in die son bak. Brown het verduidelik dat die slangseisoen vanjaar vroeër in Australië begin het. “Die slang- en broeiseisoen begin normaalweg op die eerste dag van lente waarna ek eers ’n paar weke daarna baie oproepe begin kry … maar hierdie seisoen het vroeg begin en dit is besig. “Ek dink dit is vanweë die warm winter wat ons gehad het … ons het nie so koud gekry soos gewoonlik nie.” Volgens Tate is hy glad nie opgewonde oor die wyfie wat moontlik haar opwagting in sy huis kan maak nie, berig The Daily Mail.